AFGØRELSE nr. 1/2020 TRUFFET AF ØSA/EU-TOLDSAMARBEJDSUDVALGET

af 5. maj 2020

om en undtagelse fra oprindelsesreglerne i protokol 1 til den foreløbige aftale om fastlæggelse af en ramme for en økonomisk partnerskabsaftale mellem landene i det østlige og sydlige Afrika på den ene side og Det Europæiske Fællesskab og dets medlemsstater på den anden side for at tage hensyn til den særlige situation i Mauritius hvad angår saltet slangemakrel [2020/656]

TOLDSAMARBEJDSUDVALGET HAR —

under henvisning til den foreløbige aftale om fastlæggelse af en ramme for en økonomisk partnerskabsaftale mellem landene i det østlige og sydlige Afrika (»ØSA-landene«) på den ene side og Det Europæiske Fællesskab og dets medlemsstater på den anden side, særlig artikel 41, stk. 4, i protokol 1 til denne aftale, og

ud fra følgende betragtninger:

(1) Den foreløbige aftale om fastlæggelse af en ramme for en økonomisk partnerskabsaftale mellem landene i det østlige og sydlige Afrika på den ene side og Det Europæiske Fællesskab og dets medlemsstater på den anden side (1) (»den foreløbige ØPA«) anvendes midlertidigt mellem Unionen og Republikken Madagaskar, Republikken Mauritius, Republikken Seychellerne og Republikken Zimbabwe fra den 14. maj 2012. Comorerne har midlertidigt anvendt den foreløbige ØPA siden den 7. februar 2019.

(2) Protokol 1 til den foreløbige ØPA om definitionen af begrebet »produkter med oprindelsesstatus« og metoder for administrativt samarbejde omhandler oprindelsesregler for indførsel til Unionen af produkter med oprindelse i ØSA-landene.

(3) I henhold til artikel 42, stk. 1, i protokol 1 til den foreløbige ØPA indrømmes der undtagelser fra disse oprindelsesregler, hvis udviklingen inden for bestående industrier i ØSA-landene gør dette berettiget.

(4) ØSA/EU-Toldsamarbejdsudvalget vedtog den 2. oktober 2017 afgørelse nr. 2/2017 (2) om en undtagelse fra oprindelsesreglerne for så vidt angår saltet slangemakrel, der importeres til Unionen fra den 2. oktober 2017 til den 1. oktober 2018, jf. artikel 42, stk. 1, i protokol 1 til den foreløbige ØPA. Forsinkelser i forbindelse med at opnå ordrer har imidlertid ført til en lav udnyttelse af kontingentet for undtagelsen.

(5) ØSA/EU-Toldsamarbejdsudvalget vedtog den 14. januar 2019 afgørelse nr. 1/2019 (3) om en ny undtagelse fra oprindelsesreglerne for så vidt angår saltet slangemakrel, der importeres til Unionen fra den 14. januar 2019 til den 13. januar 2020, jf. artikel 42, stk. 1, i protokol 1 til den foreløbige ØPA. De finansielle vanskeligheder, som køberne i EU stødte på, gjorde imidlertid, at anvendelsen af kontingentet var lavere end forventet.

(6) Mauritius har anmodet om endnu en undtagelse fra oprindelsesreglerne i forbindelse med 125 ton saltet slangemakrel under HS-position 0305 69, som importeres til Unionen fra marts 2020 til marts 2021, i henhold til artikel 42 i protokol 1 til den foreløbige ØPA. Mauritius gentager i sin anmodning, at der ikke er adgang til slangemakrel med oprindelse i EU eller Mauritius, og at slangemakrel fra andre lande i gruppen af stater i Afrika, Vestindien og Stillehavet (»AVS-staterne«) ikke opfylder kravene til kvalitet og stabil forsyning. Derfor er Mauritius nødt til fortsat at benytte råvarer uden oprindelsesstatus i sin forarbejdningsindustri.

(7) Undtagelsen vil bidrage til udviklingen af små og mellemstore virksomheder i Mauritius, muliggøre diversificering af den mauritiske fiskesektor og hjælpe med at fortsætte driften med fuld kapacitet, samtidig med at beskæftigelsen opretholdes. Den beskedne mængde, som repræsenterer en værdi på mindre end 1 % af den samlede fiskerivareimport henhørende under HS-kapitel 03 fra Mauritius til Unionen, og den begrænsede periode, der anmodes om for undtagelsen, kan ikke antages at indebære en alvorlig skade for en økonomisk sektor i EU eller i en eller flere medlemsstater.

(8) Ifølge Mauritius beløber det forventede salg til EU sig til 125 ton for året 2020/2021. I betragtning af den begrænsede anvendelse af de undtagelser, der er indrømmet tidligere, forekommer det imidlertid ikke hensigtsmæssigt at forhøje kontingentet for den ønskede periode i forhold til det kontingent, der blev tildelt for året 2019/2020. Mauritius bør derfor i en periode på et år indrømmes en undtagelse på 100 ton saltet slangemakrel, hvorved den bestående industris evne til fortsat at kunne eksportere til Unionen respekteres.

(9) I Kommissionens gennemførelsesforordning (EU) 2015/2447 (4) er der fastsat regler for forvaltning af toldkontingenter. Disse regler bør finde anvendelse på forvaltningen af den mængde, som undtagelsen i denne afgørelse gælder for.

(10) Med henblik på en effektiv overvågning af undtagelsens anvendelse bør Mauritius' myndigheder regelmæssigt meddele Kommissionen oplysninger om udstedte EUR.1-varecertifikater —

VEDTAGET DENNE AFGØRELSE:

Artikel 1 Uanset protokol 1 til den foreløbige ØPA og i overensstemmelse med artikel 42, stk. 1, i nævnte protokol anses saltet slangemakrel henhørende under HS-position 0305 69 (KN-kode 0305 69 80), som er fremstillet af slangemakrel (barracouta) uden oprindelsesstatus henhørende under HS-position 0303 89, for at have oprindelse i Mauritius på betingelserne i artikel 2-5 i denne afgørelse.

Artikel 2 Undtagelsen i artikel 1 finder anvendelse for det produkt og den mængde, der er anført i bilaget til denne afgørelse, og som er angivet til overgang til fri omsætning til Unionen fra Mauritius i en begrænset periode på et år fra datoen for vedtagelsen af denne afgørelse.

Artikel 3 De mængder, der er anført i bilaget, forvaltes i overensstemmelse med artikel 49-54 i gennemførelsesforordning (EU) 2015/2447.

Artikel 4 Toldmyndighederne i Mauritius foretager mængdekontrol med udførslen af de i artikel 1 nævnte produkter. Inden udgangen af den efter hvert kvartal følgende måned sender toldmyndighederne i Mauritius via Toldsamarbejdsudvalgets sekretariat Kommissionen en opgørelse over de mængder, for hvilke der er udstedt EUR.1-varecertifikater i medfør af denne afgørelse, med angivelse af certifikaternes løbenumre.

Artikel 5 Rubrik 7 i EUR.1-varecertifikater, der udstedes i medfør af denne afgørelse, skal indeholde en af følgende angivelser: »Derogation — Decision No 1/2020 of the ESA-EU Customs Cooperation Committee of 5 May 2020« »Dérogation — Décision n° 1/2020 du Comité de Coopération Douanière AfOA-UE du 5 mai 2020«.

Artikel 6 1. Mauritius og Unionen træffer de nødvendige foranstaltninger for at sikre gennemførelsen af denne afgørelse. 2. Har Unionen på grundlag af objektive oplysninger konstateret uregelmæssigheder, svig eller gentagen manglende overholdelse af forpligtelserne i artikel 4, kan Unionen efter proceduren i artikel 22, stk. 5 og 6, i den foreløbige ØPA anmode om midlertidig suspension af undtagelsen i artikel 1.

Artikel 7 Den undtagelse, der er fastsat i artikel 1, kan fornyes, hvis det pågældende ØSA-land tre måneder inden datoen for denne afgørelses udløb forelægger bevis for, at det stadig ikke er i stand til at opfylde betingelserne i protokol 1, sammen med dokumentation for de fremskridt, der er gjort for at afhjælpe behovet for en undtagelse, og en klar angivelse af, hvor lang tid det vil tage at opfylde de nævnte betingelser. Den Europæiske Union revurderer sin holdning, der skal indtages i ØSA/EU-Toldsamarbejdsudvalget, og vedtager en ny afgørelse.

Artikel 8 Denne afgørelse træder i kraft den 5. maj 2020.

Udfærdiget i Bruxelles, den 5. maj 2020. B. SAMSON Repræsentant for ØSA-landene på vegne af ØSA-landene J-M. GRAVE Europa-Kommissionen på vegne af Den Europæiske Union

(1) EUT L 111 af 24.4.2012, s. 2.

(2) Afgørelse nr. 2/2017 truffet af ØSA/EU-Toldsamarbejdsudvalget den 2. oktober 2017 om en undtagelse fra oprindelsesreglerne i protokol 1 til den foreløbige aftale om fastlæggelse af en ramme for en økonomisk partnerskabsaftale mellem landene i det østlige og sydlige Afrika på den ene side og Det Europæiske Fællesskab og dets medlemsstater på den anden side for at tage hensyn til den særlige situation i Mauritius hvad angår saltet slangemakrel (EUT L 271 af 20.10.2017, s. 47).

(3) Afgørelse nr. 1/2019 truffet af ØSA/EU-Toldsamarbejdsudvalget af 14. januar 2019 om en undtagelse fra oprindelsesreglerne i protokol 1 til den foreløbige aftale om fastlæggelse af en ramme for en økonomisk partnerskabsaftale mellem landene i det østlige og sydlige Afrika på den ene side og Det Europæiske Fællesskab og dets medlemsstater på den anden side for at tage hensyn til den særlige situation i Mauritius hvad angår saltet slangemakrel (EUT L 32 af 4.2.2019, s. 32).

(4) Kommissionens gennemførelsesforordning (EU) 2015/2447 af 24. november 2015 om gennemførelsesbestemmelser til visse bestemmelser i Europa-Parlamentets og Rådets forordning (EU) nr. 952/2013 om EU-toldkodeksen (EUT L 343 af 29.12.2015, s. 558).